Kommissionens beslutning

af 20. december 2001

om beskyttelsesforanstaltninger mod klassisk svinepest i Spanien og om ophævelse af beslutning 2001/863/EF

(meddelt under nummer K(2001) 4720)

(EØS-relevant tekst)

(2001/925/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10, stk. 3, og

ud fra følgende betragtninger:

(1) Der har været udbrud af klassisk svinepest i Cataluña i Spanien.

(2) På grund af handelen med levende svin kan disse udbrud udgøre en fare for andre medlemsstaters bestande.

(3) Spanien har truffet foranstaltninger inden for rammerne af Rådets direktiv 2001/89/EF af 23. oktober 2001 om fællesskabsforanstaltninger til kontrol med klassisk svinepest(3).

(4) I afventning af mødet i Den Stående Veterinærkomité og i samarbejde med den pågældende medlemsstat har Kommissionen truffet midlertidige beskyttelsesforanstaltninger ved beslutning 2001/863/EF om beskyttelsesforanstaltninger mod klassisk svinepest i Spanien(4).

(5) På baggrund af udviklingen og resultaterne af de epidemiologiske undersøgelser er det nødvendigt at forlænge gyldigheden af de allerede vedtagne foranstaltninger og af hensyn til klarheden ophæve beslutning 2001/863/EF.

(6) Spanien har truffet yderligere foranstaltninger med henblik på seroovervågning af klassisk svinepest på sit territorium.

(7) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Spanien sørger for, at der ikke afsendes svin, medmindre svinene:

a) kommer fra et område uden for de i bilaget nævnte områder og

b) har været holdt på oprindelsesbedriften i mindst 30 dage før pålæsningen eller siden fødslen, hvis de er under 30 dage gamle, og

c) kommer fra en bedrift, hvor der ikke er blevet indsat levende svin i de sidste 30 dage før afsendelsen af de pågældende svin, og

d) transporteres direkte til bestemmelsesbedriften eller -slagteriet i officielt plomberede køretøjer uden at passere via et samlested. Transport gennem det område, der er nævnt i bilaget, skal foregå ad hovedveje eller jernbanelinjer og uden nogen form for stop.

2. Det er kun tilladt at flytte svin fra områder uden for de i bilaget nævnte områder, hvis veterinærmyndighederne tre dage forinden giver de centrale og lokale veterinærmyndigheder på bestemmelsesstedet og i en eventuel transitmedlemsstat meddelelse herom.

Artikel 2

1. Spanien sørger for, at der ikke afsendes partier med ornesæd, medmindre sæden stammer fra orner, der holdes på en ornestation som nævnt i artikel 3, litra a), i Rådets direktiv 90/429/EØF(5), som ligger uden for de i bilaget nævnte områder.

2. Spanien sørger for, at der ikke afsendes partier med æg og embryoner fra svin, medmindre æggene og embryonerne stammer fra svin, der holdes på en bedrift, som ligger uden for de i bilaget nævnte områder.

Artikel 3

1. Det sundhedscertifikat, der er fastsat i Rådets direktiv 64/432/EØF(6), og som ledsager svin, der afsendes fra Spanien, forsynes med følgende påtegning: "Dyr, der opfylder kravene i Kommissionens beslutning 2001/925/EF af 20. december 2001 om beskyttelsesforanstaltninger mod klassisk svinepest i Spanien."

2. Det sundhedscertifikat, der er fastsat i Rådets direktiv 90/429/EØF, og som ledsager ornesæd, der afsendes fra Spanien, forsynes med følgende påtegning: "Sæd, der opfylder kravene i Kommissionens beslutning 2001/925/EF af 20. december 2001 om beskyttelsesforanstaltninger mod klassisk svinepest i Spanien."

3. Det sundhedscertifikat, der er fastsat i Kommissionens beslutning 95/483/EF(7), og som ledsager embryoner og æg fra svin, der afsendes fra Spanien, forsynes med følgende påtegning: "Embryoner/æg(8), der opfylder kravene i Kommissionens beslutning 2001/925/EF af 20. december 2001 om beskyttelsesforanstaltninger mod klassisk svinepest i Spanien."

Artikel 4

Spanien sørger for, at køretøjer, der har været anvendt til transport af svin, rengøres og desinficeres, hver gang de har været i brug, og transportøren skal fremlægge bevis for denne desinfektion.

Artikel 5

Spanien sørger for, at der ikke inden for de områder, der er angivet i bilaget, flyttes svin fra oprindelsesbedriften til ethvert andet bestemmelsessted, medmindre der i overensstemmelse med de spanske myndigheders detaljerede instruktioner er blevet foretaget serologiske undersøgelser med negative resultater vedrørende klassisk svinepest på den pågældende bedrift i løbet af en periode på 30 dage umiddelbart forud for transporten.

Spanien skal inden for rammerne af Den Stående Veterinærkomité underrette Kommissionen og medlemsstaterne om resultaterne af den seroovervågning af klassisk svinepest, der er udført i de i bilaget angivne områder.

Artikel 6

Beslutning 2001/863/EF ophæves.

Artikel 7

Medlemsstaterne ændrer deres handelsforanstaltninger for at bringe dem i overensstemmelse med denne beslutning. De underretter straks Kommissionen herom.

Artikel 8

Denne beslutning tages op til fornyet overvejelse inden den 20. januar 2002.

Den anvendes indtil den 31. januar 2002.

Artikel 9

Denne beslutning er rettet til medlemsstaterne.

Udfærdiget i Bruxelles, den 20. december 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 316 af 1.12.2001, s. 5.

(4) EFT L 321 af 6.12.2001, s. 38.

(5) EFT L 224 af 18.8.1990, s. 62.

(6) EFT 121 af 29.7.1964, s. 1977/64.

(7) EFT L 275 af 18.11.1995, s. 30.

(8) Det ikke gældende overstreges.

BILAG

- Cataluña